夏日平居奉寄崔伯易兼簡朱元弼  其二
作者：王令
朝代：宋

paragraphs: 憮憮庭下樹，陰影日已敷。
癯癯閉門人，簟席自卷舒。
髙枝就遠冠，曲枝掛裳裾。
還來從此息，卧視詩與書。
桓桓門外客，從徒駕驪駒。
不知來何聞，乃肯顧我閭。
呼兒往應門，謂言出在塗。
非我敢厭客，非客與我疏。
以予拙語言，無以得客娛。
一不當客意，恐與世患俱。
不如兩相忘，何能效紛如。